สรรพากรสั่งปูพรม รีดภาษีนักฟุตบอล
กรมสรรพากรเตรียมให้ความรู้นักฟุตบอลและสโมสร ขอความร่วมมือเสียภาษีให้ถูกต้อง
30 ต.ค. 2560

กรมสรรพากรเตรียมให้ความรู้นักฟุตบอลและสโมสร ขอความร่วมมือเสียภาษีให้ถูกต้อง 
นายประสงค์ พูนธเนศ อธิบดีกรมสรรพากร เปิดเผยว่า ได้สั่งเจ้าหน้าที่กรมสรรพากรออกไปให้ความรู้เรื่องการจ่ายภาษีประเภทต่างๆ กับนักฟุตบอลอาชีพในสโมสรฟุตบอลทุกลีกทั่วประเทศไทย เนื่องจากปัจจุบันการแข่งขันฟุตบอลเป็นธุรกิจขนาดใหญ่มีเงินหมุนเวียนจำนวนมาก รวมถึงนักฟุตบอลที่มีค่าจ้างและรายได้สูง บางรายสูงกว่าแสนบาทต่อเดือน กรมสรรพากรจึงต้องการให้นักฟุตบอลและสโมสรได้มีความรู้เรื่องเสียภาษีให้ถูกต้อง
อย่างไรก็ดี การเก็บภาษีนักฟุตบอลเป็นการดำเนินการปกติกับผู้มีรายได้ถึงเกณฑ์ต้องเสียภาษี เหมือนกับประเทศอื่นๆ โดยเฉพาะในลีกยุโรป นักฟุตบอลที่หลีกเลี่ยงภาษีจะถูกดำเนินคดีแม้ว่าจะเป็นนักฟุตบอลที่มีชื่อเสียงระดับโลกก็ตาม
นอกจากนี้ นักกีฬาอาชีพประเภทอื่นหากมีรายได้ถึงระดับก็ต้องเสียภาษีเช่นกัน ส่วนนักกีฬาอาชีพชาวไทยที่แข่งขันและได้รับเงินรางวัลจากต่างประเทศ เช่น นักแบดมินตัน นักกอล์ฟ นักเทนนิส หากได้รางวัลจะต้องถูกหักเสียภาษีในประเทศที่ไปแข่งขัน แต่หากมีการนำเงินรางวัลเข้ามาในไทยจะต้องเข้าข่ายเงินได้ และต้องคำนวณเสียภาษีแก่กรมสรรพากรเช่นกัน